Diari Oficial de la Generalitat Valenciana


Sumari del DOGV 7488, del 18-03-2015 (2015/2426)

RESOLUCIÓ de 13 de març de 2015, de la presidenta de l'Institut Valencià d'Art Modern, sobre delegació de competències a favor del director gerent de l'Institut.
-----------------------------------------------------------------------------------------------------------------------------------------------------------------

### Dades del document

Número de DOGV
:   7488

Data del DOGV
:   18-03-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/2426


Data del document
:   13-03-2015

Organisme emissor
:   Institut Valencià d'Art Modern, IVAM

Tipus de document
:   Resolució

Anàlisi jurídica

RESOLUCIÓ de 13 de març de 2015, de la presidenta de l'Institut Valencià d'Art Modern, sobre delegació de competències a favor del director gerent de l'Institut. [2015/2426]  
La Llei 9/1986, de 30 de desembre, de la Generalitat Valenciana, va crear l'ens de dret públic Institut Valencià d'Art Modern (IVAM) (DOCV 500, 07.01.1987). En l'article 15 es consagra l'IVAM com a entitat de dret públic subjecta a la Generalitat Valenciana, amb personalitat jurídica pròpia i amb autonomia econòmica i administrativa per a la realització dels seus fins.  
L'article 18 de la mencionada Llei 9/1986 establix que els òrgans que regixen l'IVAM són el president, el Consell Rector, el director gerent i el Consell Assessor.  
El Consell Rector de l'IVAM de 23 de febrer de 2015 i el Ple del Consell de 27 de febrer de 2015 van aprovar el Reglament d'Organització i Funcionament d'Institut Valencià d'Art Modern (DOCV 7477, 03.03.2015), en l'article 1 del qual s'establix que:  
«1. L'Institut Valencià d'Art Modern és una entitat de dret públic de la Generalitat de les previstes en l'article 155.1 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. L'Institut Valencià d'Art Modern té personalitat jurídica pròpia, autonomia econòmica i administrativa per a la realització dels seus fins i plena capacitat d'obrar. Està adscrit a la conselleria amb competències en matèria de cultura i desenrotlla principalment les seues activitats en l'àmbit de la Comunitat Valenciana.  
3. L'Institut Valencià d'Art Modern es regix pel que s'establix en la Llei 9/1986, de 30 de desembre, de la Generalitat, per mitjà de la qual es va crear; en la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions; en la Llei 1/2013, de 21 de maig, de la Generalitat, de Mesures de Reestructuració i Racionalització del Sector Públic Empresarial i Fundacional de la Generalitat; en este reglament de funcionament; en les altres normatives específiques en matèria de sector públic empresarial, en especial en el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional; en el Reial Decret Legislatiu 3/2011, de 14 de novembre, pel qual s'aprova el text refós de la Llei de Contractes del Sector Públic, i en la Llei 14/2003, de 10 d'abril, de Patrimoni de la Generalitat Valenciana.  
  
4. L'entitat ajustarà la seua activitat a l'ordenament jurídic privat, amb les excepcions establides en la llei. En tot cas, subjectarà la seua activitat a les normes de dret públic en aquelles actuacions que suposen l'exercici de potestats administratives.»  
Així mateix, l'article 5 del Reglament orgànic de l'IVAM establix les funcions del president o presidenta que poden delegar-se en el director o directora gerent mitjançant una resolució.  
La necessitat d'aconseguir una major agilitat i eficàcia en la gestió i el funcionament de l'Institut per a la consecució dels seus fins, aconsella procedir a la delegació de determinades atribucions de la presidència de la institució.  
Per això, de conformitat amb el que establixen els articles 13 i 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, resolc:  
  
  
Primer  
1. Delegar en el director o la directora gerent de l'IVAM les facultats següents:  
a) La autorització del gasto, la disposició i la liquidació dels crèdits i l'ordenació de pagaments.  
b) La subscripció de convenis amb altres museus i entitats públiques o privades, tant nacionals com internacionals.  
c) L'exercici de les facultats com a òrgan de contractació de l'entitat en els contractes que es regisquen pel text refós de la Llei de Contractes del Sector Públic, sense perjuí de les autoritzacions preceptives i del deure de subministrament d'informació, previstos en la normativa vigent.  
d) L'administració dels ingressos de l'Institut.  
e) La formulació dels comptes anuals comprensius del balanç de la situació, del compte de pèrdues i guanys, de la memòria i de l'informe de gestió per a l'aprovació pel Consell Rector.  
f) La resolució d'aquelles reclamacions que puguen plantejar-se en matèria de responsabilitat patrimonial.  
g) La resolució de les reclamacions prèvies a la via judicial civil o laboral.  
  
Segon  
La delegació prevista en l'article anterior es conferix sense perjuí de la facultat del president o presidenta de l'IVAM d'advocar el coneixement i la resolució de tots els assumptes que considere oportuns.  
  
Tercer  
Esta delegació podrà ser revocada lliurement de conformitat amb el que establix l'article 13.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Quart  
Sempre que es faça ús de la delegació continguda en la present resolució, haurà de fer-se constar en la resolució o acte que s'adopte, i es consideraran dictats per l'òrgan delegatori, sense que siga procedent la delegació de competències delegades.  
  
Quint  
Queda expressament derogada l'Orde de 30 d'octubre de 1997, del conseller de Cultura, Educació i Ciència, per la qual es deleguen competències en el director gerent de l'IVAM (DOCV 3126, 20.11.1997).  
  
  
Sext  
La present resolució produirà efectes l'endemà de la publicació en el Diari Oficial de la Comunitat Valenciana.  
  
Contra este acte, que esgota la via administrativa, les persones interessades podran interposar un recurs contenciós administratiu en el termini de dos mesos a comptar de l'endemà de publicar-se davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que establixen els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa; o podran interposar, potestativament, un recurs de reposició davant d'este mateix òrgan en el termini d'un mes comptat en els termes ja esmentats, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que les persones interessades puguen interposar qualsevol altre que estimen procedent.  
  
València, 3 de març de 2015.- La presidenta de l'IVAM: María José Catalá Verdet.